Santa Katalina
Egia auzoan kokatuta dago, aurrean itsasoa eta Debako herrigunearen ikusmira zabala eskaintzen du. Ermita honi buruzko lehen aipamenak 1539koak dira.
Kostaldeko Santiago Bidean erreferentzia puntua dugu.
Lehen Santa Katalina eta San Juan egunean ospatzen zen meza, erromeria eta guzti. Gaur egun, San Juan egunean (ekainaren 24an) bakarrik ospatzen da.
Elorriagako San Sebastian
Elorriagako auzoan dago eta Santiagoko kostaldeko bidean gune garrantzitsua izan zen. Oso antzinakoa dela badakigu, Deba eta Zumaia hiribilduek 1391. urtean egindako konkordian honen aipamena agertzen baitzaigu. Ermita soil honen barruan bataiarri erromaniko bat, Andra Mariaren irudia (XIII-XV m.) eta San Roke eta San Sebastianen bi taila txiki daude.
Lasturko San Nikolas
Ermita hau Lasturko ibar itxian dago eta inguru horretan dagoen burdinolaren pareko antzinatasuna du. 1625ean Lope de Isastik aipatu zuen.
Historian zehar, Lasturko eta Arbizkoako eliztarrak joan dira bertara. Santuaren omenezko jaia irailaren 10ean ospatzen da. Ermita aurrean dagoen plazatxoan inguruko larrabehien ateratzeak ospatzen dira eta betizu famatu hauek Europako behi-arraza autoktonorik antzinakoenak dira.
Gurutze ermita
Ermita hau Gurutze kalearen bukaeran dago, udaletxe parean eta herrigune historikoko iturri zaharraren ondoan, Itziartik datorren Errege Bidearen sarreran. Dituen aztarna arkeologikoek oso zaharra dela erakusten dute.
XIX. mendearen bukaeran, Debako Udalak ermita hau bota egin nahi izan zuen oso txikia izateagatik, oso hondatuta zegoelako eta leku profanoan kokaturik zegoelako (iturri publikoaren ondoan eta jaiak ospatzen ziren plazaren aurrean). Apezpikutzak ez zuen udal erabakia onartu.
Ermita hau, hasiera batean itsasgizonen eta olagizonen gurtza-lekua omen zen; itsasora begira lan egiten zutenenena, alegia: itsasgizonek arrantzan, eta olagizonek burdin betak jaso eta ibaian gora oletaraino garraiatuz.
San Roke
Ermita honen berri XVII. mendetik dugu. Herriaren muinoan kokaturik dago, herrigunetik Itziarra joateko zegoen galtzadan.
Oso eraikin ederra da, egurrezko barradun ataria du, lau isurkiko teilatua eta atean urbedeinkatu-ontzia. Barruan, atariaren gainean kokatutako korua du.
San Roke Eguna, herriko patroiaren omenez, abuztuaren 16an ospatzen da. "Eskudantza" dantzatu ondoren Santuaren irudia hartu eta prozesioan Santa Maria Elizatik ermitaraino igotzen da eta han Meza Santua ospatzen da. Dantza hori Gurutze ermitaren eta San Roke ermitaren aurrean ere errepikatzen da. Meza bukatu ondoren, prozesioan irudia Santa Maria Elizara bueltatzen da eta bidean San Roke kalean eta Portu kalean dauden santuaren irudien aurrean eskudantza dantzatzen da. Debarren Egunean ere, maiatzeko hirugarren igandean, meza ospatzen da bertan.
Artzabalgo Santa Ana
Gutxien ezagutzen dugun ermita profanatua dugu. Artzabalgo auzoan dago eta Santa Ana izena du. Artzabalgo Gorrotxategi baserrian dago eta kareharrizko urbedinkatu-ontzia bertan dago oraindik.
Salbatore
Ermita txiki hau Ermittia haitzuloa dagoen izen bereko harkaitzmuinoaren tontorrean dago.
Tradizioak dioenez, Salbatoreren irudia itsasoan aurkitutakoa da.
Tontorrera iristeko bidea arte kantabriarrez osatutako oihan trinkoz eta sasiz beteta dagoenez, mendia inguratuz igo behar da ermitara. Ibilbidea motza da baina igoera aldapatsua du.
San Josepeko Gurutzea
Itziarko Bidea eta Astillero kaleek bat egiten duten gunean dago. 3,83 metroko altuera du eta XVIII. mendeko gurutze ikusgarria da. Hareharriz egindakoa da eta 1738 data dauka grabaturik aldeetan. Iparraldean pasioaren tresnak ditu zizelaturik.